ai4bharat/Pralekha huggingface dataset:
आरोग्य आणि कुटुंब कल्याण मंत्रालय
आरोग्य मंत्रालय उत्तर प्रदेश, झारखंड,छत्तीसगड आणि ओदिशामध्ये केंद्रीय पथके पाठवणार
प्रतिबंध, देखरेख,चाचण्या आणि प्रभावी वैद्यकीय व्यवस्थापन बळकट करण्यासाठी केंद्रीय पथके सहाय्य करणार
नवी दिल्ली, 31 ऑगस्ट 2020
उत्तर प्रदेश, झारखंड,छत्तीसगड आणि ओदिशामध्ये उच्च स्तरीय केंद्रीय पथके तैनात करण्याचा निर्णय केंद्रीय आरोग्य आणि कुटुंब कल्याण मंत्रालयाने घेतला आहे. या राज्यात कोविड रुग्णात अचानक मोठी वाढ झाली असून यापैकी काही राज्यात मृत्यू दरातही वाढ झाली आहे.
प्रतिबंध, देखरेख,चाचण्या आणि रुग्णासंदर्भात प्रभावी वैद्यकीय व्यवस्थापन बळकट करण्यासाठी केंद्रीय पथके राज्यांना सहाय्य करणार आहेत. वेळेवर निदान आणि पाठपुरावा याच्याशी संबंधित आव्हानांचे प्रभावी व्यवस्थापन करण्यासाठीही ही पथके राज्यांना मार्गदर्शन करतील.
या बहु क्षेत्रीय प्रत्येक पथकात साथरोग तज्ञ आणि सार्वजनिक आरोग्य तज्ञ यांचा समवेश राहील.
या चार राज्यांपैकी उत्तर प्रदेशात सर्वात जास्त म्हणजे 54,666 सक्रीय रुग्ण आढळले आहेत, त्यानंतर ओदिशा , छत्तीसगड आणि झारखंड मध्ये 11,577 सक्रीय रुग्ण आढळले आहेत.
आतापर्यंत एकूण रुग्ण संख्या उत्तर प्रदेशात 2,25,632, ओदिशा, झारखंड  आणि छत्तीसगडमध्ये 30,092 आहे. उत्तर प्रदेशात  तर ओदिशा, झारखंड आणि छत्तीसगडमध्ये अनुक्रमे 482, 410 and 269 मृत्यूंची नोंद झाली आहे.
विविध राज्यांच्या अधिकाऱ्यांना येणाऱ्या आव्हानाविषयी जाणून घेऊन काही अडचणी असल्यास त्या दूर करण्यासाठी आणि कोविड-19 विरोधातले प्रयत्न बळकट करण्यासाठी, केंद्र सरकार, या अधिकाऱ्यांशी संवाद साधण्यासाठी वेळोवेळी केंद्रीय पथके नियुक्त करत आहे.
M.Chopade /N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 157
पंतप्रधान कार्यालय
प्रसिद्ध लेखक प्रा. जी. वेंकटसुब्बैया यांच्या निधनाबद्दल पंतप्रधानांनी शोक व्यक्त केला
एका ट्वीटमध्ये पंतप्रधान म्हणाले, "प्राध्यापक जी. वेंकटसुब्बैया यांच्या निधनाने कन्नड साहित्यात मोठी पोकळी निर्माण झाली आहे. कन्नड साहित्य लोकप्रिय करण्यासाठी अनेक प्रयत्न करणारे ते एक उत्तम लेखक व विचारवंत होते. आपल्या कामाची त्यांना प्रचंड आवड होती. आणि अनेक तरुणांना त्यांनी प्रेरणा दिली. ." "त्यांच्या कुटुंबियांच्या आणि प्रशंसकांच्या दुःखात सहभागी आहे. ओम शांती."
आरोग्य आणि कुटुंब कल्याण मंत्रालय
कोविड-19 ची ताजी स्थिती
सक्रीय रुग्णांच्या तुलनेत सुमारे 1.6 लाखांहून अधिक रुग्ण बरे झाले
रुग्ण बरे होण्याचा दर 60.18 %
95 लाखांहून अधिक नमुन्यांची चाचणी
बरे होणाऱ्या कोविड-19 च्या रुग्णांची संख्या सातत्याने वाढत आहे.
कोविड-19 चे व्यवस्थापन, प्रतिबंध आणि नियंत्रण यासाठी केंद्र सरकार सर्व राज्ये/केंद्रशासित प्रदेशांच्या मदतीने करत असलेल्या एकत्रित आणि केंद्रित प्रयत्नांमुळे आतापर्यंत, कोविड-19 च्या सक्रीय रुग्णांच्या तुलनेत 1,58,793 रुग्ण बरे झाले आहेत. याचा परिणाम म्हणजे, रुग्ण बरे होण्याच्या दरात वृद्धी होऊन तो 60.18 % झाला आहे.
गेल्या 24 तासांत, एकूण 14,335 कोविड-19 रुग्ण बरे झाले असून, आता बरे झालेल्या रुग्णांचा एकत्रित आकडा 3,94,226 वर पोहोचला आहे.
सध्या 2,35,433 सक्रीय रुग्णांवर वैद्यकीय उपचार सुरु आहेत.
देशातील चाचणी प्रयोगशाळांचे जाळे विस्तृत करण्याच्या प्रयत्नांमुळे त्यांची संख्या दिवसेंदिवस वाढू लागली आहे. देशात सध्या 1087 प्रयोगशाळा आहेत; यामध्ये शासकीय क्षेत्रातील 780 प्रयोगशाळा आणि 307 खासगी प्रयोगशाळांचा समावेश आहे.
• रियल टाईम –आरटी पीसीआर आधारित चाचणी प्रयोगशाळा: 584 
• TrueNat आधारित चाचणी प्रयोगशाळा: 412 
• CBNAAT आधारित चाचणी प्रयोगशाळा: 91 
"चाचणी, रुग्ण शोध, उपचार" धोरणाचा भाग म्हणून घेतलेल्या अनेक लोक-केंद्रित उपायांमुळे कोविड-19 चाचणीतील अनेक अडथळे दूर झाले आहेत. राज्ये / केंद्रशासित प्रदेशांकडून व्यापक चाचणी सुविधा उपलब्ध केल्यामुळे दररोज चाचणी घेतल्या गेलेल्या नमुन्यांमध्ये निरंतर वाढ झाली आहे. गेल्या 24 तासांत 2,42,383 नमुन्यांची चाचणी घेण्यात आली असून, एकूण चाचण्यांची संख्या 95,40,132 इतकी झाली आहे.
कोविड-19 साठी क्लिनिकल व्यवस्थापन प्रोटोकॉल आरोग्य आणि कुटुंब कल्याण मंत्रालयाने अद्ययावत केले आहे.
अद्ययावत माहिती येथे पाहिली जाऊ शकते:
https://www.mohfw.gov.in/pdf/UpdatedClinicalManagementProtocolforCOVID19dated03072020.pdf
कोविड19 संदर्भात कुठलीही अधिकृत आणि ताजी आकडेवारी/माहिती हवी असल्यास, तसेच काही मार्गदर्शक तत्वे अथवा सूचना बघायच्या असल्यास, कृपया खालील संकेतस्थळाला भेट द्यावी : https://www.mohfw.gov.in/ .
तांत्रिक गोष्टींच्या माहितीसाठी संपर्क साधायचा असल्यास, या ईमेल आय डी वर साधावा: technicalquery.covid19[at]gov[dot]in आणि इतर शंका/समस्यांसाठी ईमेल आयडी- ncov2019[at]gov[dot]in .
कोविड -19 संदर्भात काही प्रश्न असल्यास कृपया आरोग्य व कुटुंब कल्याण मंत्रालयाशी संपर्क साधा : + 91-11-23978046 या हेल्पलाइनवर किंवा 1075  क्रमांकावर.
कोविड-19 वरील राज्ये/केंद्रशासित प्रदेशांच्या हेल्पलाइन क्रमांकाची यादी देखील https://www.mohfw.gov.in/pdf/coronvavirushelplinenumber.pdf यावर उपलब्ध आहे.
माहिती आणि प्रसारण मंत्रालय
आंतरराष्ट्रीय महिला दिन - कोणत्याही मोबदल्याशिवाय झटणाऱ्या गृहिणीचा आदर करण्याचे विद्वानांचे आवाहन
माहिती आणि प्रसारण मंत्रालयाकडून एसएनडीटी महिला विद्यापीठाच्या सहयोगाने ‘कोविड काळातील लिंगभेद आणि कामे’ या संकल्पनेवर आधारित वेबिनार
मुंबई, 8 मार्च 2021
स्त्रिया या कोणत्याही समाजाचा केंद्रबिंदू असतात त्यांना नेतृत्वाची भूमिका स्वीकारण्यासाठी प्रोत्साहन दिले गेले पाहिजे, असे प्रतिपादन एसएनडीटी महिला विद्यापीठाच्या उपकुलगुरू शशिकला वंजारी यांनी केले. त्या आज ‘कोविडकाळातील लिंगभेद आणि कामे’ या संकल्पनेवर आधारित वेबिनारमध्ये बोलत होत्या. आंतरराष्ट्रीय महिला दिन 2021 निमित्त पत्र सूचना कार्यालय, मुंबई आणि एसएनडीटी महिला विद्यापीठ यांच्या संयुक्त विद्यमाने हा वेबिनार आयोजित करण्यात आला होता.
फक्त 3.5 टक्के महिलांना पुरुषांच्या समकक्ष वेतन मिळते असे ऍडव्हान्स सेंटर फोर वुमन स्टडीज ऑफ टीस येथील माजी आणि सध्या एसएनडीटी महिला विद्यापीठाशी संबंधित प्रोफेसर विभूती पटेल यांनी केले. यावेळी लिंगभेद आणि स्त्री हक्काच्या ख्यातनाम अभ्यासकांनी कोविड काळात दिसून आलेल्या लिंग विषमतेचा उल्लेख केला. ही लिंग विषमता मनरेगा मध्ये कामासाठी स्त्रियांपेक्षा पुरुषांना प्राधान्य, अनिश्चितेचे सावट असलेल्या वयोवृद्ध, दिव्यांग आणि रोजगार गमावलेल्यांप्रमाणेच स्त्रिया यांमध्ये दिसून आली, अश्या प्रकारचे दाखले देणाऱ्या अनेक अभ्यासपूर्ण निरीक्षणांचा त्यांनी उल्लेख केला.
कमावता आणि काळजी घेणारी अश्या अनुक्रमे पुरुष आणि स्त्री यांच्या पारंपारिक भूमिका बदलता याव्या यासाठी कोणताही मूलभूत पाया नाही असे प्रतिपादन टाटा कंझ्युमर प्रॉडक्ट्स लिमिटेडच्या सहकारी संचालक ज्योती पाटणकर यांनी केले. लिंगभेदाशी संबंधित ठाम कल्पना आणि त्यासंदर्भात मिळणारी पक्षपाती वागणूक याबद्दल कॉर्पोरेट अग्रणींनी प्रश्न उपस्थित केले. या महामारीदरम्यान स्त्रियांना सोसावे लागलेल्या त्रासामुळे इतक्या वर्षात त्यांनी कमावलेले गमवावे लागले असे त्यांनी सांगितले.
तृतीयापंथीयांच्या हक्कासंदर्भातील कार्यकर्ते मानवेंद्र सिंग गोहिल यांनी ट्रान्सजेंडर समुदायाने तोंड दिलेल्या अडचणी आणि त्यांना समाजात उजळ माथ्याने जगण्याचा हक्क नाकारला जातो, यावर बोट ठेवले.
मनीष देसाई, व्यवस्थापकीय संचालक ,  पत्रसूचना कार्यालय यांनी या वेबिनारचे नियोजन तसेच संयोजन केले होते
M.Chopade/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 194
महिला आणि बालविकास मंत्रालय
राष्ट्रीय महिला आयोगाने ब्यूरो ऑफ पोलिस रिसर्च अँड डेव्हलपमेंट बरोबर सामंजस्य करार केला
पोलिस कर्मचाऱ्यांसाठी लैंगिक संवेदनशीलता प्रशिक्षण कार्यक्रम
नवी दिल्ली, 16 जुलै 2021
राष्ट्रीय महिला आयोगाने  देशभरातील पोलिस कर्मचाऱ्यांच्या लैंगिक संवेदनशीलतेसाठी पोलीस संशोधन आणि विकास संस्थेबरोबर  सामंजस्य करार केला आहे. महिपालपूर दिल्ली येथील बीपीआरडी मुख्यालयात राष्ट्रीय महिला आयोगाच्या अध्यक्ष रेखा शर्मा, बीपीआर अँड डीचे महासंचालक व्हीएसके कौमुदी , अतिरिक्त महासंचालक नीरज सिन्हा आणि प्रशिक्षण उपमहानिरीक्षक वंदन सक्सेना यांनी या कार्यक्रमाचा प्रारंभ केला. आयोगाचे सदस्य व अधिकाऱ्यांच्या उपस्थितीत दोन्ही संस्थांदरम्यान सामंजस्य करार झाला.
महिलांविषयी कायद्यांबाबत आणि धोरणांबाबत पोलिस कर्मचाऱ्यांची लैंगिक संवेदनशीलता सुनिश्चित करणे आणि महिलांविरोधात गुन्ह्यांचा तपास करताना पोलिस अधिकाऱ्यांच्या वर्तणुकीत बदल घडवून आणणे हे या कार्यक्रमाचे उद्दिष्ट आहे. पोलिसांवर महिला तक्रारदारांचा विश्वास निर्माण करण्याच्या हेतूने आयोग नियमितपणे पोलिस अधिकाऱ्यांसाठी लैंगिक संवेदीकरण कार्यक्रम आयोजित करत आहे. या उद्देशासाठी आयोगाने लैंगिक मुद्यांवर अधिकाऱ्यांना संवेदनशील बनविण्यासाठी आणि विशेषत: लैंगिक गुन्ह्यांच्या बाबतीत पूर्वग्रह न ठेवता प्रभावीपणे कर्तव्य बजावण्यास सक्षम बनवण्यासाठी देशभरात एक कार्यक्रम सुरू करण्याचा निर्णय घेतला.
प्रशिक्षण तीन ते पाच दिवसांच्या कालावधीसाठी आयोजित केले जाईल, शक्यतो निवासी स्वरूपात असेल आणि एकूण 18-24 तासांचे प्रशिक्षण असेल. यात लैंगिक समस्या, महिलांशी संबंधित कायदे, अंमलबजावणी करणाऱ्या संस्थांच्या भूमिकेसह उत्कृष्ट पद्धती सामायिक करण्यावर विशेष लक्ष केंद्रित केले जाईल.
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 207
रस्ते वाहतूक आणि महामार्ग मंत्रालय
भूसंपादनासाठी रास्त मोबदला
नवी दिल्ली, 9 ऑगस्ट 2023
प्रमुख राष्ट्रीय महामार्ग प्रकल्पांसाठीच्या भूसंपादनात शेतकऱ्यांच्या तीव्र विरोधाचा सामना करावा लागला नाही. तथापि, पंजाब राज्यासह काही प्रकरणांमध्ये शेतकऱ्यांनी नुकसान भरपाई वाढवून मिळण्यासाठी विरोध केल्याची नोंद आहे.
राष्ट्रीय महामार्गासाठी राष्ट्रीय महामार्ग अधिनियम 1956 च्या तरतुदीनुसार भूसंपादन करण्यात आले असले तरी, जमिनीची नुकसान भरपाई ही पुनर्वसन आणि पुनर्स्थापना कायदा, 2013 मधील रास्त मोबदला अधिकार आणि भूसंपादनातील पारदर्शकतेच्या तरतुदीनुसार ठरवली जाते जी जमिनीच्या निर्धारित बाजार मूल्याच्या 2 ते 4 पट आहे.
केंद्रीय रस्ते वाहतूक आणि महामार्ग मंत्री नितीन गडकरी यांनी आज राज्यसभेत एका लेखी उत्तरात ही माहिती दिली.
S.Patil/V.Joshi/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 96
माहिती आणि प्रसारण मंत्रालय
शांघाय सहकार्य संघटना चित्रपट महोत्सवात, ‘भारत आणि परदेशात चित्रपट वितरण क्षेत्राचे भवितव्य’ या विषयावर चर्चासत्र
जागतिक सिनेमाच्या वितरणात येणाऱ्या अनेक आव्हानांवर या परिसंवादात सखोल चर्चा
मुंबईत सुरू असलेल्या शांघाय सहकार्य संघटनेच्या चित्रपट महोत्सवाच्या तिसऱ्या दिवशी“ भारत आणि जगभरातील चित्रपट वितरण क्षेत्राचे भवितव्य” या विषयावर एक चर्चासत्र झाले. या चर्चासत्रात, चित्रपट वितरणाशी संबंधित सर्व पैलूंवर विस्तृत चर्चा झाली. ज्यात, ओटीटी प्लॅटफॉर्मचा प्रभाव तसेच महामारीमुळे सिनेमा बघण्याच्या सवयीमध्ये झालेला बदल, अशा विषयांवर चर्चा झाली. एससीओ चित्रपट महोत्सवाच्या चीनमधील ज्युरी सदस्य निंग यिंग, 91 फिल्म स्टुडिओचे संस्थापक आणि मुख्य कार्यकारी अधिकारी नवीन चंद्र, चित्रपट निर्माते सुनीर खेत्रपाल आणि प्रोड्यूसर्स गिल्ड ऑफ इंडियाचे अध्यक्ष शिबाशिष सरकार हे पॅनेलचे सदस्य, या चर्चासत्रात सहभागी झाले होते.
आज ग्राहकांच्या क्रयशक्तीवर चलनवाढ आणि जागतिक मंदीचा कसा परिणाम झाला, याविषयी शिबाशिष सरकार यांनी माहिती दिली. यामुळेच, महामारीनंतर, फार कमी लोक चित्रपटगृहात जाऊन चित्रपट बघणे पसंत करत आहेत. डिजिटायझेशनची एक नवी लाट निर्माण झाली असून, त्यामुळे घराघरात प्रत्येक व्यक्ती, चित्रपट समीक्षक झाली आहे, असे नवीन चंद्रा यांनी सांगितले. सिनेमावरचा अभिप्राय अगदी काही क्षणात सोशल मिडियावर पोस्ट केला जातो आणि त्यामुळे, त्या सिनेमासमोरच काही आव्हाने ठाकतात.
जागतिक सिनेमाच्या प्रादेशिकीकरणामुळे लोकांच्या आवडीनिवडी कशा बदलत आहेत असे सांगत, त्यांनी 2022 मध्ये सर्वोत्कृष्ट ऑस्कर सिनेमा ठरलेल्या कोरियन चित्रपटाचे उदाहरण दिले.
कोणताही सिनेमा मोठा किंवा छोटा नसतो, तर फक्त चांगला आणि वाईट चित्रपट असतो, असे सांगत, सुनीर खेत्रपाल म्हणाले की चांगला चित्रपट बनवणे हेच सिनेमाचे सार आहे. जागतिक चित्रपटसृष्टीसमोर बड्या स्टार्सनी नवे आव्हान उभे केले आहे, असे मत निंग यिंग यांनी नोंदवले. “"मोठे, सुप्रसिद्ध कलाकार निर्मात्यांसाठी एक निश्चित असा डाव खेळत असतात. मात्र जेव्हा त्यांचा चित्रपट बॉक्स ऑफिसवर खराब प्रदर्शन करतो, तेव्हा त्यांनाही त्रास सहन करावा लागतो" असे त्या म्हणाल्या. चीनच्या प्रचंड लोकसंख्येमुळे देशातच सिनेमांसाठी मोठा प्रेक्षकवर्ग आणि बाजारपेठ आहे, मात्र महामारीनंतर, ह्या प्रेक्षकांना पुन्हा सिनेमाकडे वळवण्यासाठी चीन प्रयत्न करत आहे” असे त्यांनी सांगितले.
हिंदी सिनेमाने डब्ड म्हणजे दुसऱ्या भाषेत संवाद म्हटलेल्या चित्रपट बाजारात पाय रोवण्याचा प्रयत्न केला पाहिजे, जेणेकरून ते इतर लोकांशी संबंधित कथा समोर आणून त्या प्रेक्षकांनाही चित्रपट बघण्यासाठी आकर्षित करू शकतील, असे शिबाशिष सरकार यांनी चर्चासत्राचा समारोप करतांना सांगितले. ओटीटी प्लॅटफॉर्म विषयी सकारात्मक आणि आशावादी भूमिका घेत, यामुळे, चित्रपटांचा आशय अधिक समृद्ध झाला आहे, असे त्यांनी नमूद केले.
युवा व्यवहार आणि क्रीडा मंत्रालय
केंद्रीय मंत्री अनुराग ठाकूर यांच्या हस्ते जागतिक मुष्टियुद्ध अजिंक्यपद स्पर्धा आणि तिरंदाजी जागतिक चषक स्पर्धेच्या विजयी संघांचा सत्कार; 2024 च्या ऑलिंपिकमध्ये भारतासाठी आणखी पदके जिंकण्याचे केले आवाहन
नवी दिल्ली, 24 मे 2022
भारतीय क्रीडा विश्वासाठी आज दुहेरी आनंदाचा दिवस होता. केंद्रीय युवा व्यवहार आणि क्रीडा मंत्री अनुराग ठाकूर यांच्या हस्ते कोरिया इथे झालेल्या जागतिक तिरंदाजी स्पर्धेत विजयी ठरलेल्या भारतीय तिरंदाजांचे आणि तुर्कस्थानमध्ये झालेल्या जागतिक महिला मुष्टियुद्ध अजिंक्यपद स्पर्धेत विजयी ठरलेल्या चमूचा नवी दिल्लीत सत्कार करण्यात आला.
साई म्हणजेच भारतीय क्रीडा प्राधिकरणाच्या इंदिरा गांधी स्टेडियमवर असलेल्या राष्ट्रीय उत्कृष्टता केंद्रात हे दोन्ही सत्कार समारंभ झाले. भारताने गेल्या काही दिवसात जागतिक तिरंदाजी विश्व् चषक स्पर्धेत पाच पदके आणि महिला मुष्टियुद्ध स्पर्धेत 3 पदके जिंकली आहेत. 16 भारतीय तिरंदाजांपैकी पुरुषांच्या कंपाऊंड म्हणजेच संयुक्त तिरंदाजी स्पर्धेत एक सुवर्णपदक, एक रौप्य पदक आणि 3 कांस्य पदके जिंकली. तर जागतिक मुष्टियुद्ध स्पर्धेत महिलांनी एक सुवर्ण आणि दोन कांस्य पदके जिंकली.
मुष्टियोद्धा निखत झरीनच्या उत्साहाचे विशेष कौतुक करत, अनुराग ठाकूर म्हणाले, “ आपल्या मुली देशाचा अभिमान आहेत. एक काळ असा होता जेव्हा, पंतप्रधान नरेंद्र मोदी ‘बेटी बचाओ, बेटी-पढाओ’ असं आवाहन करीत. त्यांच्या याच आवाहनाची आणि मोहिमेची फळे आज आपल्याला दिसत आहेत. निखत म्हणाली, की आता तिला थांबायचे नाही. आणखी पदके जिंकायची आहेत. आपल्याला हीच जिद्द आणि समर्पण सर्व खेळाडूंमध्ये हवी आहे. आपल्याला सतत पुढे जायचे आहे. तळागाळातल्या खेळाडूंसाठी तुम्ही सगळे प्रेरणा आहात. सरकारच्या टॉप्स  योजनेद्वारे, सर्व खेळाडूंना सुविधा मिळतील याची काळजी घेतली जात आहे. आज आपण जे साध्य केले, त्याचा आनंद साजरा केलाच पाहिजे, पण त्यासोबतच पुढच्या अजिंक्यपद स्पर्धेत जिंकण्याचे उद्दिष्ट ठेवा. 2024 च्या ऑलिंपिकमध्ये भारतासाठी आपण आणखी पदके जिंकूया”.
या सत्कार समारंभासाठी उपस्थित असलेल्या सर्वांनी पदक विजेत्यांचे कौतुक करावे असे आवाहन त्यांनी केले, “ ह्या सर्व खेळाडूंनी ही पदके जिंकण्यासाठी खूप मेहनत घेतली आहे. आपण टाळ्यांच्या कडकडाटात त्यांचे स्वागत आणि कौतुक करत, त्यांचा हा विजय देशासाठी किती महत्वाचा आहे, हे व्यक्त करूया. आपण सर्वच खेळाडुंचे कायम कौतुक करायला हवे करण हे आपल्या देशासाठी खेळत असतात.” असे म्हणत त्यांनी सर्व खेळाडूंसाठी बराच वेळ टाळ्या वाजवल्या. आणि त्यांचे अनोख्या पद्धतीने कौतुक केले.
S.Kulkarni/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 184
उपराष्ट्रपती कार्यालय
चित्रपटांमधून हिंसाचार आणि अश्लीलतेला थारा देऊ नये, उपराष्ट्रपतींचे चित्रपट निर्मात्यांना आवाहन
आपली संस्कृती आणि परंपरा यांना धक्का लागेल अशी कोणतीही गोष्ट सिनेक्षेत्राने करू नये –उपराष्ट्रपती
दादासाहेब फाळके पुरस्कार विजेते रजनीकांत आणि इतर राष्ट्रीय पुरस्कार विजेत्यांचे केले अभिनंदन
नवी दिल्ली, 25 ऑक्टोबर 2021
चित्रपटांमधून हिंसाचार, अश्लीलता आणि असभ्यतेला थारा न देण्याचे आवाहन उपराष्ट्रपती एम वेकैंय्या नायडू यांनी चित्रपट निर्मात्यांना केले आहे. सिनेजगतातील प्रतिष्ठेचा दादासाहेब फाळके पुरस्कार प्रसिद्ध अभिनेते रजनीकांत यांना प्रदान केल्यानंतर आणि विविध भाषांमधल्या चित्रपट अभिनेत्यांना राष्ट्रीय पुरस्कार प्रदान केल्यानंतर ते आज बोलत होते. चित्रपट म्हणजे उच्च उद्देश, सामाजिक आणि नैतिक संदेश देण्यासाठीचे साधन असावे असे त्यांनी सांगितले. चित्रपटातून हिंसाचाराचे ठळक दर्शन न घडवता सामाजिक अनिष्ट बाबीं विरोधात समाजाच्या नापसंतीचा आवाज उठवला पाहिजे, असेही त्यांनी सांगितले.
आपली महान संस्कृती, परंपरा, मुल्ये यांना धक्का लागेल अशी कोणतीही बाब करू नये असे आवाहन त्यांनी सिने जगताला केले.
जगातला सर्वात मोठा चित्रपट निर्माता ही भारताची सॉफ्ट पॉवर असल्याचा उल्लेख करत आपले चित्रपट जपान, इजिप्त, चीन, अमेरिका, रशिया, मध्य पूर्व आणि ऑस्ट्रेलियासह संपूर्ण जगभरात पाहिले आणि नावाजले जातात असे ते म्हणाले. चित्रपटांना भौगोलिक आणि धार्मिक सीमा नसून चित्रपट सार्वत्रिक भाषा व्यक्त करतात. राष्ट्रीय पुरस्कार म्हणजे भारतीय चित्रपट उद्योगातल्या प्रतिभेचे, समृद्धतेचे आणि वैविध्याचेही दर्शन घडवतात. हवामान बदलाच्या वास्तवाचा उल्लेख करत, सिने जगताने, निसर्गाच्या जोपासनेचे महत्व अधोरेखित करण्याच्या गरजेवर त्यांनी भर दिला. कोविड-19 महामारीनेही आपल्याला निसर्गाचे महत्व जाणवून दिल्याचे ते म्हणाले.
या वर्षीचा दादासाहेब फाळके पुरस्कार प्राप्त केल्याबद्दल रजनीकांत यांचे त्यांनी अभिनंदन केले. रजनीकांत यांची आगळी शैली आणि अभिनय कौशल्याने भारतीय चित्रपट उद्योगाला नवा आयाम दिल्याचे प्रशंसोद्गार त्यांनी काढले. मुन्द्रू मुदिचू, शिवाजी: द बॉस, वायथीनिले, बैरवी या चित्रपटातील त्यांच्या अविस्मरणीय भूमिकांचा उल्लेख करत थलैवा यांनी कलात्मक अभिव्यक्ती आणि सर्वसामान्यांना भावेल असा अभिनय असा उत्तम समतोलाचा आविष्कार घडवला असे ते म्हणाले.
सर्वोच्च चित्रपट स्नेही राज्याचा पुरस्कार सिक्कीम या राज्याने पटकावला.
माहिती आणि प्रसारण मंत्री अनुराग ठाकूर, माहिती आणि प्रसारण राज्यमंत्री एस मुरुगन, माहिती आणि प्रसारण सचिव अपूर्व चंद्रा, फीचर्स फिल्म्स ज्युरीचे अध्यक्ष एन. चंद्रा, कथाबाह्य चित्रपट ज्युरी अध्यक्ष अरुण चढ्ढा इत्यादी मान्यवर यावेळी उपस्थित होते.
उपराष्ट्रपतींचे संपूर्ण भाषण वाचण्यासाठी इथे क्लिक करा–
S.Thakur/N.Chitale/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 240
रसायन आणि खते मंत्रालय
औषधांची ऑनलाईन विक्री
नवी दिल्ली, 11 डिसेंबर 2018
औषधे आणि सौंदर्य प्रसाधने नियम 1945 मध्ये औषधांची विक्री, साठा, प्रदर्शन किंवा वितरणाची तरतूद असल्याचे रस्ते वाहतूक आणि महामार्ग, नौवहन आणि रसायने आणि खते राज्यमंत्री मनसुख मांडवीय यांनी आज लोकसभेत एका लेखी उत्तरात ही माहिती दिली.
आरोग्य आणि कुटुंब कल्याण मंत्रालयाने औषधे आणि सौंदर्य प्रसाधने नियमांमध्ये दुरुस्ती करण्यासाठी नियमांचा मसुदा प्रसिद्ध केला आहे.
या मसुद्यानुसार, ई-फार्मसी पोर्टलवर नोंदणीकृत फार्मासिस्टचे नांव, नोंदणी क्रमांक आणि फार्मसी परिषदेचे नांव ज्याच्याकडे नोंदणी केली आहे अशा सर्व तपशीलाचा उल्लेख करावा लागेल असे ते म्हणाले.
N.Sapre/S.Kane/P.Malandkar
(Visitor Counter : 66
संरक्षण मंत्रालय
मुंबईत रिगल सर्कल इथे विक्रांत स्मारकाचे उद्घाटन
आयएनएस विक्रांत या भारतीय नौदलाच्या पहिल्या विमानवाहू युद्धनौकेची प्रतिकृती महाराष्ट्राचे राज्यपाल भगतसिंग कोश्यारी यांच्या हस्ते आज मुंबई शहराला समर्पित करण्यात आली. यावेळी व्हाईस अॅडमिरल अजेंद्र बहादूर सिंग पीव्हीएसएम, एव्हीएसएम, व्हीएसएम, एडीसी, फ्लॅग ऑफिसर कमांडिंग -इन-चीफ, वेस्टर्न नेव्हल कमांड आणि इतर प्रतिष्ठित अतिथी उपस्थित होते.
विक्रांत युद्धनौकेची ही 10 मीटर लांब प्रतिकृती नेव्हल डॉकयार्ड, मुंबई यांनी यांनी बनवली आहे. कुलाब्यात रीगल सर्कल येथे रेसिडेंट्स असोसिएशन 'माय ड्रीम कुलाबा' आणि 'सीएएलएम' यांच्या संयुक्त विद्यमाने ती स्थानापन्न केली आहे. अॅड मकरंद नार्वेकर यांनी यासाठी सहकार्य केले आहे. मुंबईच्या मजबूत सागरी संपर्काची आणि महाराष्ट्र राज्याच्या तितक्याच समृद्ध सागरी वारशाची ही प्रतिकृती साक्ष देत आहे. कुलाब्यातील प्रसिद्ध रीगल सर्कल येथे प्रतिष्ठित गेटवे ऑफ इंडिया आणि नेव्हल डॉकयार्डच्या खांद्याला खांदा लावून ही प्रतिकृती अभिमानाने उभी राहिली आहे. संपूर्ण सेवेदरम्यान मुंबई शहराशी असलेल्या तिच्या बंधाचे हे द्योतक आहे.
मॅजेस्टिक क्लासची विमानवाहू युद्धनौका, आयएनएस विक्रांतचे जलावतरण सप्टेंबर 1945 मध्ये झाले. 3 नोव्हेंबर 1961 रोजी मुंबई येथे औपचारिकपणे ती भारतीय नौदलात सामील झाली. या जहाजाने अनेक मोहिमा आणि युद्ध सरावांमध्ये भाग घेतला. डिसेंबर 1961 मध्ये गोवा मुक्ती संग्राम आणि 1971 मधील भारत-पाकिस्तान युद्ध यांचा विशेषत्वाने उल्लेख करावा लागेल. देशाची 36 वर्षे सेवा केल्यानंतर, जानेवारी 1997 मध्ये ती निवृत्त झाली आणि 2012 पर्यंत मुंबई येथे तरंगते संग्रहालय म्हणून ती आकर्षणाचे केन्द्र ठरली.
पंतप्रधान कार्यालय
पंतप्रधान शुक्रवार 26 जून रोजी ‘आत्मनिर्भर उत्तर प्रदेश रोजगार अभियान’ सुरु करणार
नवी दिल्ली, 25 जून 2020
कोविड-19 महामारीचा सामान्य लोक आणि विशेषत: स्थलांतरित मजुरांवर विपरीत परिणाम झाला आहे. मोठ्या संख्येने स्थलांतरित मजूर अनेक राज्यात परत आले आहेत. स्थलांतरित मजूर आणि ग्रामीण मजुरांना मूलभूत सुविधा आणि उदरनिर्वाहाचे साधन पुरवण्याची गरज यामुळे कोविड -19 ला आळा घालण्याचे आव्हान अधिक तीव्र झाले आहे. विविध क्षेत्रांना प्रोत्साहन देण्यासाठी केंद्र सरकारने आत्मनिर्भर भारत पॅकेजची घोषणा केली. देशाच्या मागास भागात पायाभूत सुविधा उभारण्यावर भर देतानाच रोजगार निर्मितीसाठी 20 जून रोजी गरीब कल्याण रोजगार अभियान सुरू करण्यात आले.
उत्तर प्रदेशात सुमारे तीस लाख स्थलांतरित मजूर परत आले आहेत. उत्तर प्रदेशात 31 जिल्ह्यांमध्ये 25 हजारांहून अधिक परत आलेले स्थलांतरित मजूर आहेत. यात पाच आकांक्षी जिल्ह्यांचा समावेश आहे. उत्तर प्रदेश सरकारने ‘आत्मनिर्भर उत्तर प्रदेश रोजगार अभियान’ हा अभिनव उपक्रम राबविण्याची संकल्पना मांडली ज्यात उद्योग आणि इतर संस्थांसह भागीदारी निर्माण करताना केंद्र सरकार आणि राज्य सरकारचे कार्यक्रम एकत्रपणे राबविले जातील. हे अभियान रोजगार उपलब्ध करून देणे, स्थानिक उद्योजकतेला चालना देणे आणि रोजगाराच्या संधी उपलब्ध करुन देण्यासाठी औद्योगिक संस्था व इतर संस्थांशी भागीदारी निर्माण करण्यावर प्रामुख्याने केंद्रित आहे.
पंतप्रधान 26 जून 2020 रोजी सकाळी 11 वाजता उत्तर प्रदेशच्या मुख्यमंत्र्यांच्या उपस्थितीत व्हिडिओ-कॉन्फरन्सद्वारे या अभियानाची सुरूवात करणार आहेत. तसेच उत्तर प्रदेशातील संबंधित मंत्रालयांचे मंत्रीदेखील आभासी उद्घाटनात सहभागी होतील. पंतप्रधान उत्तर प्रदेशातील सहा जिल्ह्यांच्या ग्रामस्थांशी संवाद साधतील. कोविड -19 च्या पार्श्वभूमीवर सामाजिक अंतराच्या निकषांचे पालन करत उत्तर प्रदेशातील सर्व जिल्ह्यातील गावे सामायिक सेवा केंद्रे आणि कृषी विज्ञान केंद्रांच्या माध्यमातून या कार्यक्रमात सहभागी होतील.
U.Ujgare/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
दूरसंचार आणि माहिती तंत्रज्ञान मंत्रालय
सेंटर फॉर डेव्हलपमेंट ऑफ टेलिमॅटिक्स आणि सीएसआयआर - राष्ट्रीय भौतिक प्रयोगशाळा यांच्यात दूरसंचार क्षेत्रासाठी ‘NAVIC’ आधारित भारतीय प्रमाण वेळ शोधण्यायोग्य ‘प्राथमिक संदर्भ वेळ घड्याळा’च्या विकासाबाबतच्या करारावर स्वाक्षरी
नवी दिल्ली, 20 सप्टेंबर 2023
सेंटर फॉर डेव्हलपमेंट ऑफ टेलिमॅटिक्स , हे दूरसंचार विभागाचे  प्रमुख दूरसंचार संशोधन आणि विकास केंद्र आणि सीएसआयआर -राष्ट्रीय भौतिक प्रयोगशाळा  यांनी दूरसंचार क्षेत्रासाठी NavIC आधारित आयएसटी --ट्रेसेबल, अर्थात भारतीय प्रमाण वेळ शोधण्यायोग्य प्राइमरी रेफरन्स टाइम क्लॉक  म्हणजेच प्राथमिक संदर्भ घड्याळ विकसित करण्याबाबतच्या करारावर स्वाक्षरी केली.
दूरसंचार विभागाच्या दूरसंचार तंत्रज्ञान विकास निधी  योजने अंतर्गत या करारावर स्वाक्षरी करण्यात आली आहे. ग्रामीण आणि दुर्गम भागात परवडणारे ब्रॉडबँड आणि मोबाइल सेवा सक्षम करण्यासाठी तंत्रज्ञान डिझाईन, विकास, दूरसंचार उत्पादनांचे व्यापारीकरण आणि उपाय या क्षेत्रात काम करणाऱ्या देशांतर्गत कंपन्या आणि संस्थांना निधी सहाय्य प्रदान करणे, हे याचे उद्दिष्ट आहे.
हा प्रकल्प अशा उपकरणाच्या विकासावर लक्ष केंद्रित करतो, जे ± 20 एनएसच्या आत येणारे सर्व दूरसंचार सेवा प्रदाते  आणि इंटरनेट सेवा प्रदाते  यांना थेट भारतीय प्रमाण वेळ  शोधण्याची क्षमता प्रदान करेल. भारताला याचा GPS वरील अवलंबित्व कमी करण्यासह, अनेक मार्गांनी फायदा होईल.
दूरसंचार नेटवर्कचे टाइम सिंक्रोनाइझेशन, हा मजबूत सायबर सुरक्षित देश बनण्याच्या दृष्टीने महत्वाचा टप्पा असेल, कारण प्रत्येक बँक व्यवहार, शेअर बाजारातील व्यवहार आणि माहितीची देवाणघेवाण TSP आणि ISP द्वारे होते.
करारावर स्वाक्षरी करण्याच्या समारंभात बोलताना सी- डॉटचे मुख्य कार्यकारी अधिकारी डॉ. राजकुमार उपाध्याय यांनी भारताच्या संशोधन आणि विकास क्षेत्रामधील अफाट क्षमतेचा विशेष उल्लेख केला. “आत्मनिर्भर भारता”चे स्वप्न साकार करण्यासाठी परस्पर हिताच्या इतर क्षेत्रात सहकार्य करण्याची गरज त्यांनी व्यक्त केली.S.Bedekar/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 46
पंतप्रधान कार्यालय
पंतप्रधानांनी स्टिल अथॉरीटी ऑफ इंडीयाचे केले कौतुक
पंतप्रधान नरेंद्र मोदी यांनी जानेवारी 2023 मध्ये उष्ण धातू, कच्चे पोलाद आणि विक्रीयोग्य पोलादाचे सर्वोच्च ऐतिहासिक मासिक उत्पादन साध्य केल्याबद्दल स्टील अथॉरिटी ऑफ इंडिया लिमिटेडचे कौतुक केले आहे.
पोलाद मंत्रालयाच्या ट्विटला उत्तर देताना पंतप्रधानांनी ट्विट केले;
"भारताच्या आत्मनिर्भरतेसाठी महत्त्वाच्या क्षेत्रातून उत्साहवर्धक बातमी."
अर्थ मंत्रालय
प्राप्तीकर विवरण पत्र आणि लेखा अहवाल भरण्याच्या अंतिम तारखेला 15 ऑक्टोबरपर्यंत मुदतवाढ
(नवी दिल्ली, 24 सप्टेंबर 2018
आर्थिक वर्ष 2018-19 साठीचे प्राप्तीकर विवरण पत्र आणि लेखा अहवाल भरण्याची अंतिम तारीख 30 सप्टेंबर 2018 वरुन 15 ऑक्टोबर 2018 पर्यंत वाढवण्यात आली आहे. अनेक करदात्यांनी केलेल्या विनंतीवरुन केंद्रीय प्रत्यक्ष कर मंडळाने ही मुदतवाढ केली आहे. मात्र, प्राप्तीकर कायदा 1961 च्या 234 अ या कलमांतर्गत कर भरणाऱ्यांसाठी मुदतवाढ देण्यात आलेली नाही. त्यांनी 30 सप्टेंबरपर्यंत कर न भरल्यास त्यांच्यावर कायद्यानुसार कारवाई होऊ शकते, असे अर्थमंत्रालयाने स्पष्ट केले आहे.
N.Sapre/R.Aghor/P.Kor